RESOLUCIÓN do 4 de xullo de 2012 pola que se conceden subvencións en concorrencia competitiva para proxectos de enerxías renovables relativos a instalacións de biomasa, con financiamento procedente de fondos comunitarios derivados do Programa operativo Feder-Galicia 2007-2013 e incluídos na convocatoria efectuada mediante Resolución do 1 de decembro de 2011 (Diario Oficial de Galicia número 236, do 13 de decembro).
Instituto Enerxético de Galicia — III. Outras disposicións — 11/07/2012

Antecedentes.
1. Mediante Resolución do 20 de xuño de 2012, publicada no
Diario Oficial de Galicia
núm. 123, do 28 de xuño, acordouse a publicación das axudas concedidas para cada unha das actuacións descritas no anexo das bases reguladoras desta convocatoria (Resolución do 1 de decembro de 2011).
2. Entre esas actuacións figuran os proxectos de biomasa (CB) e de biogás/gasificación (BG).
Consideracións legais.
1. Segundo o artigo 10 das bases reguladoras, o Departamento de Secretaría e Servizos Xerais do Instituto Enerxético de Galicia será o órgano competente para a instrución do procedemento administrativo de concesión das subvencións, e corresponde ao seu director ditar as diferentes resolucións que deriven del.
2. Neste procedemento só se teñen en conta aqueles feitos, alegacións ou probas aducidos polos propios interesados.
3. No artigo 3 das bases reguladoras figura a táboa de financiamento por tipo de actuación das previstas no anexo I, coas correspondentes dotacións orzamentarias para cada unha delas. O parágrafo 5 dese mesmo artigo dispón que cando o número de solicitudes viables nun tipo determinado non esgote o crédito consignado para el, o sobrante poderase asignar a algún dos outros tipos recollidos na devandita táboa.
Tendo en conta que todos os proxectos presentados na liña de biogás/gasificación e que reunían os requisitos establecidos na Resolución do 1 de decembro de 2011 foron obxecto de subvención, e que a pesar disto non se esgotou o crédito consignado para esta tecnoloxía, cabería a asignación do importe restante considerando a posibilidade que ofrecen as bases reguladoras.
4. No artigo 14.4 das bases reguladoras disponse: «Todas as resolucións serán notificadas de acordo co establecido na Lei 30/1992, do 26 de novembro. Con carácter xeral, non se enviarán notificacións postais e, de conformidade co establecido no artigo 59.6.b) da indicada lei, no caso das resolucións de concesión da subvención, poderase substituír a notificación individual pola publicación no
Diario Oficial de Galicia
e na páxina web do Inega (www.inega.es). Nesta publicación especificarase a data da convocatoria, o beneficiario, a cantidade concedida e a finalidade da subvención outorgada. Coa publicación no DOG poderá remitirse aos beneficiarios a que consulten a información detallada da resolución a través do taboleiro electrónico de anuncios habilitado para estes efectos na páxina web do Inega».
De acordo con todo o anterior, esta dirección
Primeiro. Asignar os 186.431,00 euros sobrantes no tipo biogás/gasificación para o financiamento de axudas destinadas a instalacións de biomasa, incluídas igualmente na medida 41 do Programa operativo Feder-Galicia 2007-2013, que se engaden á cantidade consignada no artigo 3 das bases reguladoras para este tipo de actuación.
Segundo. Ordenar a publicación no
Diario Oficial de Galicia
das axudas concedidas con cargo á aplicación orzamentaria 08.A2.733A.781.1, tal e como figuran no anexo desta resolución.
Terceiro. Todos os beneficiarios poderán obter información detallada da súa resolución accedendo ao taboleiro electrónico de dúas formas posibles:
1ª. Acceso pola páxina web do Instituto Enerxético de Galicia www.inega.es na parte dereita da portada, na opción taboleiro electrónico, onde, unha vez que acceda, deberase teclear o código electrónico alfanumérico que aparece na esquina inferior esquerda da solicitude.
2ª. Acceso a través do correo electrónico remitido a cada beneficiario, sen necesidade de teclear o código electrónico alfanumérico, pois enlázase directamente co taboleiro de modo que o usuario xa ten á vista os documentos que figuran no arquivo.
Cuarto. En caso de dúbida, dificultades técnicas ou necesidade de máis información, as persoas interesadas poderán dirixirse a esta entidade pública a través dos teléfonos 981 54 15 31/981 54 15 30/981 54 15 24, do número de fax 981 54 15 15 ou do enderezo de correo electrónico info@inega.es
Contra a presente resolución, que pon fin á vía administrativa, poderase interpoñer recurso contencioso-administrativo ante o Xulgado do Contencioso-Administrativo de Santiago de Compostela, no prazo de dous (2) meses contados desde o día seguinte ao da súa publicación ou notificación, de acordo co previsto nos artigos 8 e 46 da Lei 29/1998, do 13 de xullo, reguladora da xurisdición contencioso-administrativa. Potestativamente, e con carácter previo, pódese interpoñer recurso administrativo de reposición ante o mesmo órgano que ditou o acto, no prazo dun (1) mes contado do mesmo xeito, tal e como dispoñen os artigos 116 e 117 da Lei 30/1992, do 26 de novembro, de réxime xurídico das administracións públicas e do procedemento administrativo común.
Todo iso sen prexuízo de calquera outro recurso que se considere oportuno.
Santiago de Compostela, 4 de xullo de 2012